દેશની રાજધાની દિલ્હીની બલ્લીમારાન સ્થિત રાબિયા ગર્લ્સ પબ્લિક સ્કૂલમાં કથિત રીતે ફી સમયસર નહીં ભરાતા નર્સરીની ૫૯ બાળકીઓને પાંચ કલાક સુધી બેઝમેન્ટમાં કેદ કરી રાખવામાં આવી હતી. ૫૯ બાળકીઓને લગભગ પાંચ કલાક સુધી ૪૦ ડિગ્રી તાપમાનમાં ભૂખી-તરસી ઉભી રાખવામાં આવી હતી. આ નાની અને માસુમ બાળકીઓએ જ્યાં સુધી સહન થયું ત્યાં સુધી તો કર્યું પરંતુ થોડી વારમાં ડરનાં માર્યા તેઓ રડવા લાગી તેમ છતા પણ શાળા સંચાલકોનાં એક પણ વ્યક્તિએ તેમને બેઝમેન્ટમાંથી બહાર ન કાઢી. આ બાળકીઓ જલ્દી બપોર પડે તેની રાહ જોતી હતી કે ક્યારે તેમના માતા-પિતા તેમને લેવા માટે આવે અને તેઓ અહીંથી બહાર નીકળી શકે. બાળકીઓનાં માતા-પિતા જ્યારે તેમને લેવા પહોંચ્યા અને માતા-પિતાને જોઈને જ બાળકીઓ તેમને ચોંટીને ધ્રુસકેને ધ્રુસકે રડી પડી. આ મામલે બાળકીઓના વાલીઓએ શાળા સંચાલકો સામે પોલીસ ફરિયાદ કરી છે. શાળાના પ્રિન્સિપલે આ મુદ્દે ચુપકીદી સેવી રહ્યા છે.